ജയം തുടരാന് ആഴ്സണല് ഇന്ന് ബേര്ണ്ലിക്ക് എതിരെ പ്രീമിയര് ലീഗിലെ മോശം തുടക്കത്തിന് ശേഷം കഴിഞ്ഞ മത്സരത്തില് നോര്വിച്ചിനു എതിരെ ആദ്യ ജയം കണ്ടത്തിയ ആഴ്സണല് ജയം തുടരാന് ഇന്ന് ബേര്ണ്ലിയെ നേരിടും. നിലവില് നാലു മത്സരങ്ങളില് നിന്നു ഒരേയൊരു സമനില മാത്രം നേടാന് ആയ ബേര്ണ്ലിക്ക് എതിരെ മികച്ച ജയം നേടാന് ആവും ടര്ഫ് മൂറില് ആഴ്സണല് ശ്രമം. ആഴ്സണലിന് എതിരെ തുടര്ച്ചയായ 10 മത്സരങ്ങള് തോറ്റ ശേഷം കഴിഞ്ഞ മൂന്നു മത്സരങ്ങളില് ഗണ്ണേര്സിന് എതിരെ തോല്വി അറിയാതെയാണ് ഷോണ് ഡയിചയുടെ ടീം ആഴ്സണലിനെ നേരിടാന് ഇറങ്ങുന്നത്. ബേര്ണ്ലിയുടെ മൈതാനത്ത് 1973 നു ശേഷം തോല്വി വഴങ്ങിയിട്ടില്ല എന്നത് ആഴ്സണലിന് മുന്തൂക്കം നല്കുന്നുണ്ട്. ബെന് വൈറ്റ്, ഗബ്രിയേല്, ടിയേര്ണി, തോമിയാസു ഇങ്ങനെ പ്രതിരോധത്തില് ശക്തമായ നിരയെ ഇറക്കാന് ആഴ്സണലിന് ആവും എന്നത് ആര്ട്ടെറ്റക്ക് വലിയ ആത്മവിശ്വാസം നല്കും. കഴിഞ്ഞ മത്സരത്തില് അരങ്ങേറിയ തോമിയാസു മികച്ച പ്രകടനം ആണ് പുറത്ത് എടുത്തത്. ഒപ്പം മധ്യനിരയില് തോമസ് പാര്ട്ടിയുടെ മടങ്ങി വരവ് ആഴ്സണലിന് വലിയ കരുത്ത് ആവും. ഒബമയാങ് ഗോള് അടിച്ചു തുടങ്ങിയത് ആഴ്സണലിന് വലിയ ആശ്വാസം തന്നെയാണ്. ഒബമയാങിനു പിറകില് സാക, ഒഡഗാര്ഡ്, സ്മിത്ത് റോ, പെപെ എന്നിവരില് ആരെയൊക്കെ ആവും ആര്ട്ടെറ്റ കളത്തില് ഇറക്കുക എന്നത് മത്സര ഫലത്തില് നിര്ണായകമാകും. അദ്ധ്വാനിച്ച് പ്രതിരോധം തീര്ക്കുന്ന ബേര്ണ്ലിയുടെ ക്രിസ് വുഡ്, റോഡ്രിഗസ്, മക്നീല് എന്നിവര് അടങ്ങിയ മുന്നേറ്റം ആഴ്സണലിന് പ്രശ്നങ്ങള് സൃഷ്ടിക്കാന് പോകുന്നവര് തന്നെയാണ്. മത്സരത്തില് വലിയ ജയം നേടി ആരാധക പിന്തുണ വീണ്ടെടുക്കുക എന്നത് ആര്ട്ടെറ്റക്ക് വളരെ പ്രധാനമുള്ള കാര്യം കൂടിയാണ്.